**הקליק** היא להקת גל חדש ישראלית שנוסדה בשנת 1980 בידי דני דותן ואלי אברמוב בתל אביב. הלהקה שילבה פוסט-פאנק, רוק לבין גל חדש עם שירים שעוסקים לרוב בסמים, ביקורת חברתית, מוות ועוד.

הלהקה זכתה להצלחה אדירה בזכות סגנונה המוזיקלי הייחודי ושיריה, עד שהתפרקה ב-1983. הלהקה חזרה לפעילות ב-1999 עד 2015. באותה השנה אברמוב מת לאחר מחלה קשה ואילו ב-2006 מת המתופף ז'אן ז'אק גולדברג. הלהקה הוציאה מספר אלבומי אולפן שזכו להצלחה מסחרית. ב-2015 הופסקה פעילות הלהקה לאחר יציאת אלבום נוסף, "אני לא בפסקול".

היסטוריה
--------

אלי אברמוב בהופעה של להקת הקליק, 2011
הלהקה נוסדה בשנת 1980 על ידי דני דותן ואלי אברמוב, שני ירושלמים שלהקת הנעורים שלהם, "פולחן דיוניסוס", שרה באנגלית שירים שלא זכו להצלחה ולא הגיעו לאלבום שלם. "הקליק" נוסדה כלהקת גל חדש ישראלי.
חברי ההרכב היו דני דותן (מילים ושירה), אלי אברמוב (לחנים וגיטרה), עובד אפרת (שפעל בלהקה תחת הכינוי "אובי פפר"; בס), וז'אן ז'אק גולדברג (תופים). בהרכב השתתף גם עוזי בינדר בגיטרה מובילה. הוא פוטר מהלהקה לאחר זמן קצר, בטענה שהוא "נגן טוב מדי", ואינו מתאים לצליל המחוספס שאפיין את הלהקה. ההופעה הראשונה של הקליק הייתה בקולנוע פריז שבתל אביב.

התקליט הראשון של הלהקה, "אמא אני לא רוצה להיגמל", יצא לאור אחרי שנה של הופעות, בשנת 1981. התקליט היה תקליט קונספט בו מוצגים חיי האדם מטרום הלידה שלו עד אחרי המוות באופן עגום ומקאברי. כך מתחילים החיים בשיר "זרע ניוון": "משהו נוזל לכל כיוון, מישהו שופך עוד זרע ניוון". חינוך האדם והחברה שבה הוא חי אכזריים לא פחות. בשיר "גולם" שר דותן: "נולדת בטעות וכך אתה חי, וכך אתה תמות, נולדת בטעות של הבחנה בין איכות לבין כמות. תקעו לך מפתח מאחור בגב, סובבו לימין ולשמאל, נשארת קטן וחסר מטרה, רק המפתח המשיך לגדול". המסע מסתיים אחרי המוות בשיר "שלד אומלל".
התקליט לא היה הצלחה כלכלית גדולה אך מכירת אלף חמש מאות העותקים הראשונים שלו סימנו את פריצת המוזיקה האלטרנטיבית בישראל. "אינקובטור" השיר בעל המילה האחת וקצב המכונה הפך ללהיט. הופעות הלהקה היו מאופיינות בתיאטרליות, איפור כבד, לק וליפסטיק שחורים. אנשים הגיעו להופעות לבושים שחור ומאופרים כמו הלהקה וצרחו על דותן: "אתה גולם".

בדצמבר 1981 שחררה הלהקה את הסינגל "חנוכה על 45", ובו מחרוזת שירי חנוכה בקצב הדיסקו, בהשפעת ההרכב הפופולרי באותה עת "כוכבים על 45".

בשנת 1983, לאחר הצטרפותה של הקלידנית רונה ורד ללהקה, יצא אלבומם השני "עולם צפוף" שכלל בין השאר את הלהיטים: "כל האמת" ("איגו אינטריגו"), "מונדינה", "היי ילדון", "ילדה מפונקת", "אני אבוד" ו"אל תדליקו לי נר". "היי ילדון" שכתב דותן והלחין אברמוב הוא התייחסות ראשונה להומוסקסואלים במוזיקה הישראלית ("היי ילדון, בוא שנה סגנון. זה הזמן לצאת מהארון. כאן אתה תרגיש כמו מלכה. בוא מהר חבל על כל דקה. היי אתה גברבר נחמד, שב איתי ותן לי יד. אל תקשיב, למה אומרים על כאלו מין גברים"). התקליט יצא במקביל למלחמת לבנון הראשונה והשיר "אל תדליקו לי נר" קיבל משמעות נוספת כשהפך להיות המנון של חיילים בלבנון. יוסי זומר ביים לשיר קליפ חדשני עתיר משתתפים.

באותה שנה, הלהקה הופיעה בעיקר בתל אביב במועדון "קולנוע דן", אך גם בירושלים וחיפה. דותן סבר שמי שרוצה לראות את הלהקה יבוא לתל אביב. ההופעות זכו להצלחה אך חברי הלהקה סברו כי הם לא זוכים לחשיפה וההכרה להם הם ראויים ללא התפשרות, ושחברי הלהקה לא היו מוכנים להתפשר. "הקליק" אמנם לא התפרקה, אך עם הזמן העשייה הלכה והתמעטה. המהפכה המוזיקלית שנשענה על תכנים אנטי-חברתיים נשארה על גבי שני התקליטים שהוציאה הלהקה.

בשנת 1988 התאחדה הלהקה לשלוש הופעות במועדון "זמן אמיתי". האיחוד נחל הצלחה רבה ותועד על גבי אלבום, אך חברי הלהקה חזרו לעיסוקיהם האחרים.

בשנת 1995 הוציא דותן אלבום סולו בשם "כל האהבות האסורות", תחת חברת התקליטים של "האוזן השלישית". אברמוב ואפרת הפיקו מוזיקלית. האלבום נכשל במכירות וניסיון הקידום היה רק קליפ שביימה דליה מבורך, אשתו של דותן.

בשנת 2002 יצאה ללהקה קופסה מהודרת ובה האלבומים: "אמא אני לא רוצה להיגמל" ו"עולם צפוף" וגם אלבום שלישי חדש שכלל את השירים: "ארץ ישראל 2000" ו"הכל מושלם" ועוד שירים נדירים שלא הופיעו עד אז על גבי אלבום.

בשנת 2004 הכריזה הלהקה על סיבוב הופעות איחוד, מופע הבכורה נערך ב"בארבי" בתל אביב בהרכב מלא, ונוספה להרכב הקלידנית יסמין אבן, שמאוחר יותר הפכה לזמרת בזכות עצמה.

ב-28 בדצמבר 2006 נפטר המתופף ז'אן-ז'אק גולדברג, לאחר מאבק של שנתיים במחלת הסרטן.

ב-15 במרץ 2011 פתחה "הקליק" בסיבוב הופעות, כשעלתה להופעה סודית לפני "באזקוקס" הבריטית במועדון הבארבי. במקביל שחררה מהדורה בת 600 עותקים ממוספרים של הקלטות ארבעה שירים, למעשה ההקלטות האחרונות של ז'אן ז'אק גולדברג עם ההרכב טרם מותו. שם האי.פי. כתאריך ההקלטות 28.3.2005 (ה-28 במרץ 2005). השיר הפותח את מופעי "הקליק" בסיבוב זה היה "המסיבה של ישראל" - שיר מחאה כתוב בהומור שחור האופייני ללהקה מאז הקמתה. את מקומו של ז'אן זאק גולדברג המנוח על התופים תפס עודד פרח, לשעבר מתופף להקת "רעש".

בשנת 2013 יצא הסרט התיעודי "הקליק האחרון", בבימויים והפקתם של דני דותן וזוגתו דליה מבורך. הסרט מגולל את תולדות הלהקה ומלווה את חבריה במשך מספר שנים, עד האיחוד ב-2011. הסרט הוקרן בבכורה בפסטיבל הסרטים הבינלאומי חיפה ובהמשך שודר בערוץ 8 ב-HOT.

ב-1 במרץ 2015 הוציאה הלהקה שיר חדש בשם "אני לא בפסקול", סנונית ראשונה מתוך אלבום אולפן חדש שיצא ביוני 2015.

ב-24 בנובמבר 2015 הלך לעולמו הגיטריסט ומייסד הלהקה אלי אברמוב, לאחר מאבק במחלה קשה.

חברי ההרכב
----------

* דני דותן (שירה, כל הרכבי הלהקה)
* אלי אברמוב (גיטרה, עד מותו בשנת 2015)
* עובד אפרת (בס, כל ההרכבים)
* עוזי בינדר (גיטרה, עד שנת 1981)
* ז'אן ז'אק גולדברג (תופים, עד מותו בשנת 2006)
* רונה ורד (קלידים, מ-1983 עד 2004)
* יסמין אבן (קלידים, בשנת 2004)
* עודד פרח (תופים משנת 2006)

דיסקוגרפיה
----------

* אמא אני לא רוצה להיגמל (1981)
* עולם צפוף (1983)
* הופעה חיה בזמן אמיתי (1988)
* הכל מושלם (2002) - הופיע רק במסגרת "הקופסה"
* הקופסה - הוצאה מחודשת של שלושת אלבומי הלהקה בצירוף "הכל מושלם" (2002)
* אני לא בפסקול (2015)

קישורים חיצוניים
----------------

ויקישיתוף מדיה וקבצים בנושא **הקליק** בוויקישיתוף

* הקליק, באתר שירונט
* הקליק, באתר MusicBrainz (באנגלית)
* הקליק, באתר Discogs (באנגלית)
* הקליק, באתר Songkick (באנגלית)
* הקליק, באתר בנדקמפ
* הקליק, באתר MOOMA (בארכיון האינטרנט)
* הקליק במצעד האלבומים האלטרנטיביים הישראליים הגדולים של כאן 88
* משירי הלהקה, בערוץ אן אם סי באתר יוטיוב
* בחזרה אל הגולם: דני דותן ולהקת הקליק באתר "היקום של אלי אשד"
* דני דותן, דני דותן נפרד מז'אן ג'אק גולדברג, באתר הארץ, 20 בינואר 2009
* אור ברנע, שוב יש "קליק", באתר ynet, 13 בדצמבר 2010
* ליה פן, "הקליק" חוגגים 30 שנה לאלבום הבכורה, באתר הארץ, 13 במאי 2011
* הקליק חוגגת, אבל אל תדליקו נרות, באתר ynet, 9 ביוני 2011
* אתר למנויים בלבד גילי איזיקוביץ, "הקליק האחרון": המסע האנטי נוסטלגי של דני דותן, באתר הארץ, 17 בספטמבר 2013
* אורי זר אביב, ‏לשרוף את הפסקול הישן: דני דותן והקליק חוזרים עם אלבום חדש. ראיון, באתר "Time Out ישראל", 4 במרץ 2015
* קאמבק השנה: האזינו לאלבום החדש של הקליק, באתר nrg‏, 16 ביוני 2015
* שי להב, החדש של הקליק: הולכים נגד הפסקול, באתר ynet, 22 ביוני 2015
* נדב מנוחין‏, קשוב מאוד 97: הקאמבק הגדול של הלהקה הטובה בישראל, באתר וואלה!‏, 23 ביוני 2015
* רז ישראלי, מת להשתמט: אגרוף למדיניות משרד התרבות, באתר nrg‏, 28 ביוני 2015
* אודי הירש‏, תדליקו להם נר: למה האלבום החדש של הקליק מסמן טרגדיה תרבותית, באתר וואלה!‏, 10 ביולי 2015
* דודי פטימר, ‏השנאה לבית הספר והחיבה לסמים: "הקליק" הביאה את הגל החדש לישראל, באתר מעריב אונליין, 3 בנובמבר 2018
* דויד פרץ, ניתוח השיר 'אל תדליקו לי נר', באתר "תרבות•il"
* ארי קטורזה, 'גלות ברחוב הראשי': רגישויות ותחושות פוסט־מודרניות במוזיקת הפוסט־פאנק של 'הקליק' 'ונושאי המגבעת', 1980–1991, **עיונים**  29, 2018, עמ' 137–161
* הקליק (להקה), דף שער בספרייה הלאומית

הערות שוליים
------------

1. ↑  סוף עונת התפוזים - סיפורו של הרוק הישראלי, פרק 7 - אינקובטור: הפאנק בישראל. *סוף עונת התפוזים - אינקובטור 2- הפאנק בישראל*, נבדק ב-2023-05-01
2. ↑  nrg תרבות, אל תדליקו להם נר: 'הקליק' חוזרת בשיר בועט, באתר nrg‏, 1 במרץ 2015
3. ↑  עמי פרידמן, מייסד להקת הקליק אלי אברמוב הלך לעולמו, באתר ynet, 24 בנובמבר 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302867705171
* MusicBrainz: bc6ec992-8f72-498d-8651-c7bc8bcb9d29
* VIAF: 145951645
* WorldCat: viaf-145951645

 |